Author: vzor
Company: MZV SR

Informácia
o priebehu a výsledkoch oficiálnej návštevy
predsedu vlády Slovenskej republiky Roberta Fica
v Štáte Izrael v dňoch 18. až 21. marca 2007

V dňoch 18. – 21.3.2007 sa uskutočnila oficiálna návšteva predsedu vlády SR Roberta Fica v Štáte Izrael. 

Premiér R. Fico sa v jej priebehu stretol a rokoval s izraelským predsedom vlády Ehudom Olmertom, predsedkyňou Knessetu Daliou Itzikovou, ktorá je t. č. poverená aj výkonom funkcie prezidenta Štátu Izrael, podpredsedom vlády a ministrom pre rozvoj Galileje a Negevu Shimonom Peresom, ministerkou zahraničných vecí Tzipi Livniovou, ministrom obrany Amirom Peretzom a predsedom Skupiny izraelsko-slovenského priateľstva v Knessete poslancom Shlomom Breznitzom, ktorý pochádza zo Slovenska. 

Predseda vlády R. Fico sa stretol tiež s členmi Združenia Židov pochádzajúcich z bývalého Československa (Hitachduth Yotsei Czechoslovakia), v Jeruzaleme navštívil Múr nárekov, v memoriálnom komplexe Yad Vashem položil veniec obetiam holokaustu a v Lesíku národov symbolicky zasadil strom. V Tel Avive si položením venca uctil pamiatku bývalého izraelského premiéra Yitzhaka Rabina. 

Z členov vlády bol v delegácii predsedu vlády prítomný minister obrany SR František Kašický. Delegáciu sprevádzalo 5 predstaviteľov slovenských podnikateľských kruhov a zástupcovia médií.   
 
Dominantnými témami rokovaní predsedu vlády R. Fica boli možnosti rozvoja bilaterálnej spolupráce v obchodno-ekonomickej oblasti. 

Vzťahy v politickej oblasti obe strany označovali za bezproblémové. Izrael vníma SR, ktorá je členom EÚ a nestálym členom Bezpečnostnej rady OSN, ako dôležitú priateľskú krajinu a má záujem o všestranný rozvoj stykov. 

Predseda vlády Ehud Olmert si napríklad veľmi pozitívne spomína na svoje dve predchádzajúce návštevy v SR (prvýkrát ako starosta mesta Jeruzalem, druhýkrát v marci 2004 vo funkcii ministra obchodu a priemyslu). E. Olmert ocenil pozvanie svojho priateľa – predsedu Skupiny izraelsko-slovenského priateľstva v Knessete Shloma Breznitza - na spomienkovú slávnosť pri príležitosti 65. výročia odchodu prvého transportu slovenských Židov  do  Oswiencimu,  ktorá  sa konala 25. 03. 2007  v  Poprade. E. Olmert prijal pozvanie R. Fica na recipročnú návštevu SR. 

Podpredseda vlády Shimon Peres zdôraznil, že Slovensko považuje za priateľskú krajinu, ktorá chápe Štát Izrael. Sh. Peres uviedol, že by v budúcnosti rád znovu navštívil SR a využil tak pozvanie podpredsedu vlády SR Dušana Čaploviča. Podobné pozitívne slová na adresu SR zazneli aj od ďalších partnerov (napr. od predsedkyne Knessetu a t. č. poverenej výkonom funkcie prezidenta Štátu Izrael Dalie Itzikovej a ministerky zahraničných vecí Tzipi Livniovej).

Izraelskí predstavitelia ocenili stanovisko SR k otázke iránskeho jadrového programu, informovali o svojich postojoch k novovytvorenej vláde Palestínskej samosprávy a perspektívach ďalších vzťahov s Palestínčanmi. 
Predseda vlády R.Fico zdôraznil, že SR bude vždy bojovať proti terorizmu. R. Fico podčiarkol záujem na konštruktívnom riešení otázky iránskeho jadrového programu v súlade s požiadavkami prijatými v relevantných dokumentoch Rady guvernérov MAAE a BR OSN.  R. Fico vyjadril presvedčenie, že palestínska vláda na to, aby mohla získať plné medzinárodné uznanie, musí splniť podmienky medzinárodného Kvarteta (EÚ, USA, OSN, RF) a to konkrétne uznať právo Štátu Izrael na existenciu, vzdať sa násilia a uznať predchádzajúce dohody a záväzky Palestínskej samosprávy a Organizácie pre oslobodenie Palestíny (OOP). R. Fico prisľúbil podporovať izraelskú kandidatúru na získanie členstva v OECD.

Premiér sa súkromne stretol s rodinami 2 izraelských vojakov zajatých v lete 2006 Hizballáhom na severnej izraelskej hranici.  

V kľúčovej obchodno-ekonomickej oblasti predseda vlády R. Fico prezentoval záujem slovenskej vlády o zmenu štruktúry zahraničných investícií v SR s dôrazom na projekty s vyššou pridanou hodnotou. Slovensko by podľa neho nemalo byť atraktívne pre zahraničných investorov iba svojou pomerne lacnou pracovnou silou, ale predovšetkým kvalitnými priemyselnými vedecko-technickými centrami napojenými na univerzity, kde by sa mohli uplatniť mladí talentovaní inžinieri, ktorí by nemuseli odchádzať za prácou do zahraničia. Predseda vlády R. Fico vyjadril záujem o príliv ďalších izraelských investícií do slovenskej ekonomiky. 

Izraelskí predstavitelia, najmä  predseda  vlády  Ehud Olmert  a  podpredseda  vlády Sh. Peres prisľúbili plnú podporu na vytvorenie vhodných podmienok uľahčujúcich vzájomný prienik podnikateľských subjektov na svoje trhy. 

Predseda vlády E. Olmert navrhol uzatvoriť medzi SR a Izraelom medzivládnu dohodu o spolupráci vo vede a výskume v priemyselnej oblasti, o ktorej rokoval  v novembri 2006 aj podpredseda vlády SR D. Čaplovič. E. Olmert indikoval, že jednou z možných foriem jej naplnenia by mohlo byť vytvorenie spoločného investičného fondu, z ktorého by boli financované bilaterálne projekty v tejto oblasti. 

Predseda vlády SR R. Fico rokoval s predstaviteľmi izraelskej spoločnosti Ness Technologies, Inc., ktorá je v SR zastúpená dvomi dcérskymi firmami Ness Slovensko a.s. a Ness Slovakia s.r.o. Rozvojové centrum firmy Ness v Košiciach (Ness Development Center), v ktorom pracuje 120 špičkových slovenských špecialistov na informačné technológie v sektore energetiky a telekomunikácií, napĺňa predstavy vlády SR o novej orientácii na projekty s vysokou pridanou hodnotou.

Predseda vlády R. Fico taktiež ocenil návrh firmy Rad Data Communication Ltd., popredného výrobcu zariadení pre dátové komunikácie a telekomunikačné prístupové aplikácie, na vytvorenie jej zastúpenia v SR formou hi-tech parku, v ktorom by mohli nájsť uplatnenie stovky perspektívnych mladých ľudí. Plánovaný projekt by vhodne zapadol do konkrétnych aktivít podľa izraelskou stranou navrhovanej medzivládnej dohody o spolupráci vo vede a výskume v priemyselnej oblasti. Počas rokovania bola dohodnutá návšteva delegácie Rad Data Communication Ltd. v SR v čo možno najkratšom čase. 

Výrazný ekonomický rozmer návštevy potvrdilo uskutočnenie Slovensko-izraelského podnikateľského fóra v Tel Avive, kde sa vystúpenie predsedu vlády SR stretlo s mimoriadnym záujmom, čo potvrdila účasť 23 izraelských firiem. V rámci seminára sa prezentovali aj prítomné slovenské firmy. Spoluorganizátor podujatia - Izraelský inštitút pre export a medzinárodnú spoluprácu - deklaroval rastúci záujem izraelských firiem o SR, čo potvrdzuje aj plánovaná oficiálna účasť Izraela na Medzinárodnom veľtrhu výrobcov a subdodávateľov pre automobilový priemysel a logistiku, ktorý sa uskutoční 17.-19.04.2007 v Bratislave. 

Predseda vlády R. Fico vystúpil na pôde Izraelsko-slovenskej obchodnej komory, kde sa zameral na posilnenie obchodno-ekonomickej spolupráce a rozšírenie aktivít izraelských a slovenských podnikateľských subjektov s dôrazom na podstatné zvýšenie objemu vzájomnej obchodnej výmeny. 

V priebehu návštevy sa uskutočnili aj rokovania s firmami z oblasti obranného priemyslu, počas ktorých izraelská strana potvrdila záujem o spoluprácu v tomto sektore. Izrael vidí perspektívnu spoluprácu so slovenskými firmami aj v spoločnom prieniku na tretie trhy. Táto problematika rezonovala najmä počas separátnych stretnutí izraelských firiem s ministrom obrany SR F. Kašickým. 

Minister obrany F. Kašický prezentoval v rozhovoroch s E. Olmertom a ministrom obrany Amirom Peretzom záujem o otvorenie úradu vojenského pridelenca SR v Tel Avive. Izraelská  strana  reagovala  pozitívne  a prisľúbila pomoc pri jeho vytváraní. Predseda vlády E. Olmert prejavil záujem o budúcu separátnu návštevu ministra obrany F. Kašického v Izraeli. Návšteva by mala napomôcť spolupráci v oblasti boja proti terorizmu, výmeny spravodajských informácií a spolupráce v oblasti obranného priemyslu. 

Oficiálna návšteva predsedu vlády R.Fica v Štáte Izrael vytvorila vhodné podmienky pre rozšírenie obchodno-ekonomickej spolupráce a je impulzom pre skvalitnenie slovensko-izraelských vzťahov vo všetkých oblastiach spoločného záujmu.   

Závery a odporúčania:

1. Zaslať ďakovný list predsedu vlády SR predsedovi vlády Ehudovi Olmertovi vrátane jeho pozvania na recipročnú návštevu SR.

Z: Ministerstvo zahraničných vecí SR, Úrad vlády SR
T: apríl 2007

2. V spolupráci s izraelskou stranou pripraviť dohodu o spolupráci vo vede a výskume v priemyselnej oblasti.

Z: Ministerstvo hospodárstva SR
T: priebežne

4. Zabezpečiť otvorenie úradu vojenského pridelenca na ZÚ SR v Tel Avive.

Z: Ministerstvo obrany SR
T: priebežne

5. Pripraviť prijatie delegácie firmy RAD Data Communication Ltd. v SR.

Z: Ministerstvo hospodárstva SR
T: podľa termínu návštevy delegácie RAD Data Communication Ltd. v SR (podľa predbežných informácií začiatok mája 2007)

6. Pripraviť prijatie misie izraelských podnikateľov organizovanej izraelským Inštitútom pre export a medzinárodnú spoluprácu. 

Z: Ministerstvo hospodárstva SR
T: podľa termínu návštevy izraelskej misie (predbežne možno očakávať počas Medzinárodného veľtrhu výrobcov a subdodávateľov pre automobilový priemysel a logistiku, ktorý sa uskutoční 17.-19.4.2007 v priestoroch Incheby Bratislava)